# E L Ő T E R J E S Z T É S

Szigethalom Város Önkormányzat Képviselő-testületének

*2025. november 18. napján 18 órakor tartandó*

*nyilvános, rendes ülésére*

**Tárgy**: Települési támogatások helyi szabályozásáról szóló önkormányzati rendelet módosítása

**Előadó**: Fáki László polgármester

**Készítette**: dr. Takács Lajos igazgatási irodavezető

**Ellenőrizte**: dr. Stiebel Viktória jegyző

*Az előterjesztő megtárgyalásra javasolja*:

**Humánpolitikai és Népjóléti Bizottság (6.)**

**Tisztelt Képviselők!**

Annak érdekében, hogy az önkormányzat által nyújtott települési támogatások hathatósabb segítséget jelentsenek az arra rászoruló helyi lakosok számára, Szigethalom Város Önkormányzat Képviselő-testületének a települési támogatások helyi szabályozásáról szóló 6/2023. (III. 1.) önkormányzati rendeletének módosítását javaslom a Képviselő-testület számára.

A Képviselő-testület Szervezeti és Működési Szabályzatának 55. § (2) bekezdése alapján a rendeletalkotásra irányuló előterjesztésnek előzetes hatásvizsgálatot is tartalmaznia kell.

A jogalkotásról szóló 2010. évi CXXX. törvény 17. § (1) és (2) bekezdése értelmében, a jogszabály előkészítője a törvényben meghatározott szempontok alapján előzetes hatásvizsgálat elvégzésével felméri a szabályozás várható következményeit, melyről a helyi önkormányzat képviselő-testületét tájékoztatni kell.

**Előzetes hatásvizsgálat**

1. Társadalmi, gazdasági, költségvetési hatások

A költségvetés számára a rendeletmódosítás nincs hatással. A települési támogatásokra fordítható keretösszeg nem változik.

A szociális rászorultságtól függő támogatás esetében az egy főre jutó jövedelemhatár legfeljebb 10.000Ft összeggel történő túllépése esetén a jogalkalmazónak lehetősége van méltányosságból eltérni a megállapított jövedelemhatártól kérelmező javára. Az átlagjövedelmek emelkedése – ugyanakkor a forint vásárlóerejének csökkenése – miatt egyre több olyan személy szorul települési támogatásra, akik túllépik ugyan a jövedelemhatárt, de még így is megélhetési gondokkal küzdenek. A jövedelemhatár általános emelése pedig előre nem tervezhető mértékben növelheti meg a támogatásra jogosultak számát, mely támogatási igények teljesítésére a költségvetés nem nyújt elégséges keretet. A támogatási keretösszeg csökkenése, ugyanakkor az átlagjövedelmek növekedése miatt javasolt ezen diszkrecionális jogkörben mérlegelhető összeghatár 30.000Ft-ra emelése.

A temetkezési költségek emelkedése miatt a kegyeleti támogatás összegének emelése 60.000Ft összegről 80.000Ft összegre indokolt. Az elhunyt számára a végtisztesség biztosítása méltányolható társadalmi érdek.

Tartós létfenntartást veszélyeztető helyzet fennállására alapozott támogatási igény esetében a rendkívüli települési támogatás megállapításának feltétele a legalább 30 napja folyamatosan fennálló regisztrált munkanélküli státusz igazolása. A legutóbbi rendeletmódosítás óta a Szigethalmi Polgármesteri Hivatal Szociális Csoportja által gyűjtött tapasztalatok alapján, ez a rendelkezés meghiúsítja a rendkívüli települési támogatások „gyors segély” jellegének teljesülését, tehát akadályozza a támogatási forma céljának teljesülését. A Szociális Csoport munkatársainak javaslata alapján ezt a 30 napos szabály ésszerű lenne eltörölni, így a jogosultság megállapításához elegendő lenne a regisztrált munkanélküli státusz igazolása az korábban elvárt időtartam nélkül.

1. Környezeti és egészségi következményei

A módosító rendelet megalkotása nem jár környezeti és egészségi következményekkel.

1. Adminisztratív terheket befolyásoló hatásai

Az adminisztratív terheket nem befolyásolja a rendelet módosítása.

1. A jogszabály megalkotásának szükségessége, a jogalkotás elmaradásának várható következményei

A rendeletmódosítás hatékonyabban segíti a támogatásra szorulókat.

1. A jogszabály alkalmazásához szükséges személyi, szervezeti, tárgyi és pénzügyi feltételek

Ezen feltételek rendelkezésre állnak.

**Indokolás**

Szigethalom Város Önkormányzat Képviselő-testületének a települési támogatások helyi szabályozásáról szóló 6/2023. (III. 1.) önkormányzati rendeletének az újabb módosítása időszerű a költségvetésben rendelkezésre álló, támogatási célra fordítandó keretösszeg felhasználásának optimalizálása céljából. A rendelet szabályainak módosítása, finomhangolása azt a célt szolgálja, hogy a kérelmezők lehető legnagyobb köre jogosulttá válhasson a támogatásra, és a kérelmezők a lehető legnagyobb összegű pénzügyi támogatásban részesüljenek - törekedve a rendelkezésre álló keretösszeg minél nagyobb mértékű felhasználásra a költségvetési keret megtartásával.

Kérem a Tisztelt Képviselő-testületet, hogy az alábbi határozati javaslatot elfogadni, illetve a módosító rendeletet megalkotni szíveskedjék.

**Határozati javaslat**

Szigethalom Város Önkormányzat Képviselő-testülete úgy dönt, hogy a települési támogatások helyi szabályozásáról szóló 6/2023. (III. 1.) önkormányzati rendeletet módosító rendelet-tervezet szövegét elfogadja.

Felelős: dr. Stiebel Viktória jegyző

Határidő: azonnal

**RENDELETALKOTÁS**

Szigethalom Város Önkormányzat Képviselő-testülete úgy dönt, hogy a települési támogatások helyi szabályozásáról szóló 6/2023. (III. 1.) önkormányzati rendelet módosításáról szóló rendeletét az alábbiak szerint megalkotja:

**Szigethalom Város Önkormányzat**

**Képviselő-testületének**

**…/2025. (XI. 18.) önkormányzati**

**RENDELETE**

# *a települési támogatások helyi szabályozásáról szóló 6/2023. (III. 1.) önkormányzati rendelet módosításáról*

1. *A szabályozás célja a települési támogatásokra fordítható pénzügyi források méltányosabb elosztása a változó gazdasági helyzetre és a rászorulók szociális helyzetére tekintettel.*
2. *Szigethalom Város Önkormányzat Képviselő-testülete az Alaptörvény 32. cikk (2) bekezdésében meghatározott* ***származékos jogalkotói jogkörben****, Magyarország helyi önkormányzatairól szóló 2011. évi CLXXXIX. törvény 13. § (1) bekezdése 8a. pontjában meghatározott* ***feladatkörében*** *eljárva, a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában kapott* ***felhatalmazás*** *alapján a következő rendeletet alkotja:*

**1. Módosító rendelkezések**

1. § A települési támogatások helyi szabályozásáról szóló 6/2023. (III. 1.) önkormányzati rendelet (a továbbiakban: R.) 17. § (2) bekezdésében a „10 000Ft” szövegrész helyébe a „30 000Ft” szöveg lép.
2. § R. 32. §-ában a „60 000Ft” szövegrész helyébe a „80 000Ft” szöveg lép.
3. § Hatályát veszti R. 60. § (2) bekezdés a) pontjában a „legalább 30 napja folyamatosan fennálló” szövegrész, R. 60. § (2) bekezdés b) pontjában a „ , legalább 30 napja folyamatosan fennálló” szövegrész.

**2. Záró rendelkezések**

1. §A rendelet 2025. december 1. napján lép hatályba és a hatályba lépését követő napon hatályát veszti.

**Fáki László** **dr. Stiebel Viktória**

polgármester jegyző

**Záradék**:

A … önkormányzati rendelet …-én a Képviselő-testület és szervei Szervezeti és Működési Szabályzatáról szóló rendeletben meghatározott módon kihirdetésre került.

1. **dr. Stiebel Viktória**

jegyző